
A narrátor szerepe és funkciói Philippe de Rémi La Manekine című művében

A középkori francia regényirodalom egyik legemblematikusabb alkotása Philippe de Rémi La Manekine című regénye, amely a XIII. század első felére datálható. Az egyetlen kézirat formájában fönnmaradt művel 1884–85-ös publikálása óta csupán a XX. század ’80-as éveiben kezdett el behatóbban foglalkozni a tudomány, az eddig róla megjelent, sok esetben igen alapos tanulmányok azonban elsősorban a mű néprajzi és irodalomtörténeti vonatkozásait taglalták. Dolgozatomban a regény elemzését narratológiai szempontból végzem el: a La Manekine Philippe de Rémi életművében és a tágabb, európai irodalmi kontextusban való elhelyezését követően foglalkozom a mű szerkezetének, valamint a narrátor regénybeli funkcióinak bemutatásával. Célom, hogy a kiválasztott elemzési szempontok mentén rámutathassak a La Manekine európai irodalmi hagyományra gyakorolt közvetlen és közvetett hatásaira, és új megvilágításba helyezhessem a francia irodalom egyik meghatározó jelentőségű, ám mindmáig számos esetben egyoldalúan bemutatott alkotását.



